钦定古今图书集成/理学汇编/经籍典/第167卷 > 后汉
## 钦定古今图书集成/理学汇编/经籍典/第167卷 > 后汉

### 光武帝建武 年立春秋二家博士

按《后汉书光武帝本纪》，不载。　按《章帝本纪》，建初四
年诏曰：“建武中，复置《颜氏》、严氏《春秋》《大小戴礼》博士。
此皆所以扶进微学，尊广道艺也。”　按《徐防传》，“汉承
嬴秦，经典废绝，本文略存，或无章句。收拾遗缺，建立
明经，博征儒术，开置太学。孔圣既远，微旨将绝，故立
博士十有四家。”

〈注〉《汉官仪》曰：“光武中兴，恢弘稽古，《易》有施孟、梁丘贺京房，《书》有欧阳和伯、夏侯胜建，《诗》有申公、辕固、韩婴，《春秋》有严彭祖、颜安乐，《礼》有戴德、戴圣，凡十四博士，太常差选有聪明威重一人为祭酒，总纲领也。”

建武四年正月，朝公卿大夫、博士见于云台，议立《左
氏春秋》博士。范升、陈元等上疏奏辨。

按《后汉书光武帝本纪》，不载。　按《范升传》，时尚书令
韩歆上疏，欲为《费氏易》《左氏春秋》立博士，诏下其议，
四年正月，朝公卿大夫博士见于云台。帝曰：“范博士
可前平说。”升起对，遂与韩歆及太中大夫许淑等互
相辨难，日中迺罢。升退而奏曰：“臣闻主不稽古，无以
承天；臣不述旧，无以奉君。陛下愍学微缺，劳心经艺，
情”存博闻，故异端竞进。近有司请置京氏《易》博士，群
下执事，莫能据正。京氏既立，费氏怨望；《左氏春秋》复
以比类，亦希置立。京、费已行，次复高氏《春秋》之家，又
有驺、夹。如令《左氏》、费氏得置博士，高氏驺夹，五经奇
异，并复求立，各有所执，乖戾分争。从之则失道，不从
则失人，将恐陛下必有厌倦之听。孔子曰：“博学约之，
弗叛矣夫！”夫学而不约，必叛道也。颜渊曰：“博我以文，
约我以礼。”孔子可谓知教，颜渊可谓善学矣。老子曰：
“学道日损。”损，犹约也。又曰：“绝学无忧”，绝末学也。今费、
左二学，无有本师，而多反异，先帝前世，有疑于此，故
京氏虽立，辄复见废。疑道不可由，疑事不可行。《诗》《书》
之作，其来已久。孔子尚周流游观，至于知命，自卫反
鲁，迺正《雅》《颂》。今陛下草创天下，纪纲未定，虽设学官，
无有弟子。《诗》《书》不讲，《礼》《乐》不修，奏立左费，非政急务。
孔子曰：“攻乎异端，斯害也已。”《传》曰：“闻疑传疑，闻信传
信，而尧、舜之道存。”愿陛下疑先帝之所疑，信先帝之
所信，以示反本，明不专己。天下之事所以异者，以不
一本也。“《易》曰：‘天下之动，贞夫一也’。”又曰：“正其本，万事
理，五经之本，自孔子始。谨奏左氏之失，凡十四事按《陈元传》，建武初，元与桓谭、杜林、郑兴俱为学者所
宗，时议欲立《左氏传》博士，范升奏以为《左氏》浅末，不
宜立。元闻之，迺诣阙上疏曰：“陛下拨乱反正，文武并
用，深愍经艺谬杂，真伪错乱，每临朝日，辄延群”臣讲
论圣道，知丘明至贤，亲受孔子，而《公羊》《穀梁》传闻于
后世，故诏立《左氏》，博询可否，示不专己尽之群下也。
今论者沉溺所习，翫守旧闻，固执虚言传受之辞，以
非亲见实事之道。左氏孤学少与，遂为异家之所覆
冒。夫至音不合众听，故伯牙绝弦；至宝不同众好，故
卞和泣血。仲尼圣德而不容于世，况于竹帛馀文，其
为雷同者所排，固其宜也。非陛下至明，孰能察之？臣
元窃见博士范升等所议奏《左氏》不可立，及太史公
违戾，凡四十五事，案升等所言，前后相违，皆断截小
文，媟黩微辞，以年数小差，掇为巨谬，遗脱纤微，指为
大尤，抉瑕擿衅，掩其弘美，所谓小辨破言，小言破道
者也。升等又曰：“先帝不以《左氏》为经，故不置博士，后
主所宜因袭。臣愚以为若先帝所行而后主必行者，
则盘庚不当迁于殷，周公不当营洛邑，陛下不当都
山东也。”往者，孝武皇帝好《公羊》，卫太子好《穀梁》，有诏
诏太子受《公羊》，不得受《穀梁》。孝宣皇帝在人间时，闻
卫太子好《穀梁》，于是独学之，及即位，为《石渠论》而《谷
梁》氏兴，至今与《公羊》并存，此先帝后帝各有所立，不
必相因也。孔子曰：“纯俭，吾从众”，至于拜下则违之。夫
明者独见，不惑于朱紫；听者独闻，不谬于清浊。故离
朱不为巧眩移目，师旷不为新声易耳。方今干戈少
弭，戎事略戢，留思圣艺，眷顾儒雅，采孔子下拜之义，
卒渊圣独见之旨，分明黑白，建立《左氏》，解释先圣之
积结，洮汰学者之累惑，使基业垂于万世，后进无复
狐疑，则天下幸甚。臣元愚鄙，尝传师言，如得以褐衣
召见，俯伏庭下，诵孔氏之正道，理丘明之宿冤，若辞
不合经，事不稽古，退就重诛，虽死之日，生之年也。书
奏，下其议。范升复与元相辨难，凡十馀上。帝卒立《左
氏》学。太常选博士四人，元为第一。

建武　年，诏令锺兴定《春秋》章句，授皇太子。

按《后汉书光武帝本纪》，不载。　按《儒林锺兴传》：“兴字
次文，少从少府丁恭受《严氏春秋》。恭荐兴学行高明，
光武召见，问以经义，应对甚明。帝善之，拜郎中，稍迁
左中郎将。诏定《春秋》章句，去其重复，以授皇太子。又
使宗室诸侯从兴受章句，封关内侯。”

建武　年征甄宇为《春秋》博士。

按《后汉书光武帝本纪》，不载。　按《儒林传》：“甄宇，字长
文，北海安丘人也。清静少欲，习《严氏春秋》，教授常数
百人。建武中为州从事，征拜博士。”

建武　年，征周泽为《春秋》博士。

按《后汉书光武帝本纪》不载　按《儒林传》。“周泽字穉
都。少习《公羊严氏春秋》。隐居教授。门徒常数百人。建
武末征试博士。”

### 明帝永平 年贾逵上疏献左传国语解诂诏写其书藏之秘馆

按《后汉书明帝本纪》，不载。　按《贾逵传》，逵明《左氏传》
《国语》，为之《解诂》五十一篇。永平中上疏献之。显宗重
其书，写藏秘馆。

### 章帝建初元年入讲左氏传于北宫白虎观南宫云台

按《后汉书章帝本纪》，不载。　按《贾逵传》，肃宗立，降意
儒术，特好古文《尚书》。《左氏传》，建初元年，诏逵入讲北
宫白虎观、南宫云台。帝善逵说，使发出《左氏传》大义
长于二传者。逵于是具条奏之曰：“臣谨擿出《左氏》三
十事，尤著者皆君臣之正义，父子之纪纲。其馀同《公
羊》者什有七八，或文简小异，无害大体。至如祭仲、纪
季、伍子胥、叔术之属，《左氏》义深于君父，《公羊》多任于
权变，其相殊绝，固已甚远，而冤抑积久，莫肯分明。臣
以永平中上言《左氏》与图谶合者，先帝不遗刍荛，省
纳臣言，写其传诂，藏之秘书。”建平中，侍中刘歆欲立
《左氏》，不先暴论大义而轻移太常，恃其义长，诋挫诸
儒，诸儒内怀不服，相与排之。孝哀皇帝“重逆众心，故
出歆为河内太守。”从是攻击《左氏》，遂为重仇。至光武
皇帝，奋独见之明，兴立《左氏》《穀梁》，会二家先师不晓
图谶，故令中道而废。凡所以存先王之道者，要在安
上理民也。今《左氏》崇君父，卑臣子，强干弱枝，劝善戒
恶，至明至切，至直至顺。且三代异物，损益随时，故先
帝博观异家，各有所采。《易》有施、孟，复立梁丘，《尚书》欧
阳复有大小夏侯，今三《传》之异亦犹是也。又五经家
皆无以证图谶明刘氏为尧后者，而《左氏》独有明文。
五经家皆言颛顼代黄帝，而尧不得为火德。《左氏》以
为少昊代黄帝，即图谶所谓帝宣也。如令尧不得为
火，则汉不得为赤，其所发明，补益实多。陛下通天然
之明，建“大圣之本，改元正历，垂万世则。是以麟凤百
数，嘉瑞杂遝。犹朝夕恪勤，游情六艺，研几综微，靡不
审核。若复留意废学，以广圣见，庶几无所遗失矣。”书
奏，上，帝嘉之，赐布五百匹，衣一袭。令逵自选公羊、严颜诸生高才者二十人，教以《左氏》与简纸、经传各一
通。

建初四年，诏诸儒诣北虎观讲《五经》同异，杨终以《春
秋》与选，李育以《公羊》辨难。

按《后汉书章帝本纪》：“建初四年十一月壬戌，诏诸儒
会白虎观，讲《五经》同异。”　按《杨终传》：“博士赵博，校书
郎班固、贾逵等以终深晓《春秋》，学多异闻，表请之，乃
得与于白虎观焉。”　按《儒林李育传》：“建初四年，诏与
诸儒论《五经》于白虎观，育以《公羊》义难贾逵往反皆
有理证，最为通儒。”

“建初八年，诏诸儒各选高才生，受《左氏》《穀梁春秋》。”
按《后汉书章帝本纪》：“建初八年冬十二月戊申，诏曰：
五经剖判，去圣弥远。章句遗辞，乖疑难正。恐先师微
言，将遂废绝，非所以重稽古，求道真也。其令群儒选
高才生，受学《左氏》《穀梁春秋》《古文尚书》《毛诗》，以扶微
学，广异义焉。”　按《贾逵传》：“建初八年，迺诏诸儒各选
高才”生受《左氏》《穀梁春秋》《古文尚书》《毛诗》，由是《四经》
遂行于世。皆拜逵所选弟子及门生为千乘王国郎，
朝夕受业黄门署，学者皆欣欣羡慕焉。

建初　年，郑众受诏作《春秋》。

按《后汉书章帝本纪》，不载。　按《郑兴传》，“子众从父受
《左氏春秋》。建初六年，代邓彪为大司农。是时肃宗议
复盐铁官，众谏以为不可，诏数切责，至被奏劾，众执
之不移，帝不从。在位以清正称。其后受诏作《春秋删》
十九篇。”

### 安帝建光 年拜甄宇春秋博士

按《后汉书安帝本纪》，不载。　按《儒林传》：“甄宇，字长文，
北海安丘人也。习《严氏春秋》，教授常数百人。建光中
为州从事，征拜博士。”

### 延光二年春正月诏选三署郎及吏人通穀梁者

按：《后汉书安帝本纪》，“延光二年春正月，诏选三署郎
及吏人能通古文《尚书》《毛诗》《穀梁春秋》各一人。”

### 灵帝熹平四年刻石经公羊立于太学门外

按：《后汉书灵帝本纪》：“熹平四年春三月，诏诸儒正《五
经》文字，刻石立于太学门外。”

按：《洛阳记》，“太学在洛城南阳门外，讲堂长十丈，广一
丈。堂有石经四部，本碑凡四十六枚。西行《周易》《公羊
传》十六碑存，十二碑毁，碑上有谏议大夫马日碑，议
郎蔡邕名。”